आशुतोष ने अपने करियर की शुरुआत 1995 में 'स्वाभिमान' सीरियल से की थी. उसके बाद भी उन्होंने कुछ और सीरीयल में काम किया और फिर फ़िल्मों का रुख़ कर लिया.आशुतोष ने टेलीविज़न में वापसी एक टीवी रिएलिटी शो 'सरकार की दुनिया' से की जिसमें वो 'सरकार' के रूप में दिखे.लेकिन किसी टीवी सीरियल में वो लंबे समय के बाद नज़र आएंगे. इस सीरियल का नाम है 'काली - एक अग्निपरीक्षा'.सीरियल में आशुतोष एक नकारात्मक भूमिका में नज़र आएंगे और ये पात्र एक लड़की का शोषण करता है.अपने किरदार के बारे में आशुतोष कहते हैं, "उसमें बाहुबल, जनबल, धनबल और ज्ञानबल सब है. उसे लगता है जैसे दुनिया उसी ने बनाई है. उसे लगता है कि अगर उसे कोई औरत पसंद है तो उस पर उसका जन्मसिद्ध अधिकार है."इतने समय बाद टीवी सीरियल में लौटने के बारे में आशुतोष कहते हैं, "एक अभिनेता को कभी रियाज़ करने का मौक़ा नहीं मिलता. मैं टीवी सीरियल को इसी नज़रिए से देखता हूं कि ये अभिनय का रियाज़ करने का मौक़ा देता है, आपके अभिनय को धारदार बनाता है."ये सीरियल बैडमिंटन खेलने वाली एक ऐसी लड़की की कहानी है जो यौन शोषण के ख़िलाफ़ आवाज़ उठाती है.अटकलें लग रही थीं कि ये कहानी हाल ही में चर्चा में आए रुचिका गिरहोत्रा प्रकरण से प्रेरित है लेकिन सीरियल के निर्माताओं ने इस बात का खंडन किया है.आशुतोष कहते हैं कि इस सीरियल को रात 11 बजे दिखाया जाएगा क्योंकि उस वक़्त तक बच्चे सो जाते हैं और गृहणियां अपने घर के काम-काज से मुक्त हो जाती हैं.सीरियल का प्रसारण 13 सितंबर से शुरु होगा.